Kleuter sterf in Randburg-botsingArgieffoto ŉ Driejarige seuntjie is dood en sy pa beseer nadat hul voertuig Woensdag teen ŉ ander voertuig in Randburg gebots het. Volgens Vanessa Jackson, ŉ woordvoerder van ER24, was een van die voertuie besig om by die kruising van Braam Fisher- en Robin Hoodweg in te draai toe dit deur die ander voertuig aan die kant getref is. Die kleuter was reeds uit die voertuig verwyder toe paramedici by die toneel opgedaag het. Hy is op die toneel dood verklaar. Die pa is na die Helen Joseph-hospitaal geneem vir verdere behandeling. Die insittendes van die ander voertuig het nie beserings opgedoen nie.